ཞེས་མཆོད་པར་བརྗོད་པའི་སྙན་ཚིག་མེ་ཏོག་གི་ཆུན་པོ་སྔོན་དུ་བཏང་སྟེ།གང་ཞིག་འབྲི་བར་འདོད་པའི་ཆོས་ནི།ས་གསུམ་ན་འགྲན་ཟླ་དང་བྲལ་བ་རྗེ་བླ་མ་ས་སྐྱ་པ་ཆེན་པོ་ཀུན་དགའ་སྙིང་པོའི་གསུང་གསུམ་གྱི་གདུང་འཚོབ་གཅིག་པུ།མཚན་ནས་བརྗོད་པར་དཀའ་ཡང་།དགོས་པ་དང་དོན་གྱི་སླད་དུ་མཚན་ནས་ཡོངས་སུ་སྨྲོས་ན།རིགས་དང་དཀྱིལ་འཁོར་རྒྱ་མཚོའི་ཁྱབ་བདགམཁའ་མཉམ་འགྲོ་བའི་མགོན་པོ།ཐུགས་རྗེ་དང་བཀའ་དྲིན་མཚུངས་པ་མེད་པའི་སྡེ།སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་ཐེག་ཆེན་དཔལ་འབར་འཕྲིན་ལས་བསམ་འཕེལ་དབང་གི་རྒྱལ་བོ་བཀྲ་ཤིས་གྲགས་པའི་རྒྱལ་མཚན་དཔལ་བཟང་པོ་མཆོག་གི་ཞལ་སྔ་ནས་ཀྱིས་ཐུན་མོང་གདུལ་བྱའི་སྣང་ངོར་འབྲེལ་ཚད་དོན་ལྡན་གྱི་མཛད་པ་གང་ཞིག་བསྐྱངས་པའི་རྣམ་ཐར་རྒྱ་མཚོ་ལྟ་བུ་བཞུགས་པ་ལས་འདིར་ཆུ་ཐིགས་ཙམ་ཞིག་གུས་པའི་བསོད་ནམས་ཀྱི་ལྗོན་པའི་རྩ་བ་བརླན་ཆེད་ཁོ་ནར་བསམ་སྟེ་རང་བློར་གང་དྲན་ཞིག་འབྲི་བར་བྱའོ།།